**PREDKLADACIA SPRÁVA**

Na základe § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení zákona č. 399/2015 Z. z., Ministerstvo školstva, vedy, výskumu a športu Slovenskej republiky (ďalej len „ministerstvo“) predkladá návrh poslancov Národnej rady Slovenskej republiky Jozefa Habánika a Dušana Jarjabka na vydanie zákona, ktorým sa mení zákon č. 269/2018 Z. z. o zabezpečovaní kvality vysokoškolského vzdelávania a o zmene a doplnení zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov, parlamentná tlač 503 (ďalej len „poslanecký návrh zákona“).

Ministerstvo k predloženému poslaneckému návrhu zákona uvádza:

**Všeobecne**

Cieľom poslaneckého návrhu zákona je podľa predkladateľov vyriešenie doterajšieho stavu, v ktorom nie je umožnené vykonať štátnu skúšku v príslušnom študijnom programe študentom, ktorí splnia všetky podmienky pre jej vykonanie, ale agentúra podľa § 27 ods. 1 zákona č. 269/2018 Z. z. o zabezpečovaní kvality vysokoškolského vzdelávania a o zmene a doplnení zákona č. 343/2015 Z. z. (ďalej len „zákon č. 269/2018 Z. z.“) o verejnom obstarávaní a o zmene a doplnení niektorých zákonov v znení neskorších predpisov pozastaví uskutočňovanie študijného programu napriek tomu, že podľa § 27 ods. 2 písm. c) zistený nedostatok možno odstrániť úpravou študijného programu.

Návrhom zákona sa má podľa predkladateľov nahradiť obmedzenie vysokej školy uskutočňovať štátnu skúšku v príslušnom študijnom programe dočasným odňatím práva prijímať nových uchádzačov v príslušnom študijnom programe.

Poslanecký návrh zákona nemá podľa predkladateľov vplyv na rozpočet verejnej správy, vplyvy na podnikateľské prostredie, sociálne vplyvy, vplyvy na životné prostredie, vplyvy na informatizáciu spoločnosti, vplyvy na služby verejnej správy pre občana ani vplyvy na manželstvo, rodičovstvo a rodinu.

**Stanovisko**

Ministerstvo zaujíma k poslaneckému návrhu zákona nasledovné stanovisko:

Zákon č. 269/2018 Z. z. vychádza z princípu, že ak študijný program nespĺňa štandardy pre príslušný študijný program, jeho študentom nesmie byť umožnené ukončiť štúdium a udeliť im zodpovedajúci akademický titul, vzhľadom na nesplnenie štandardov pre príslušný študijný program.

Ministerstvo oceňuje poslanecký návrh zákona z hľadiska snahy poskytnúť možnosť na riadne skončenie štúdia študentom, ktorí študujú na vysokých školách v študijných programoch, ktorých uskutočňovanie bolo pozastavené agentúrou, avšak tento problém je potrebné riešiť v širších súvislostiach bez toho, aby mohlo dôjsť k vytvoreniu prostredia pre vysoké školy, v ktorom nebude plnenie štandardov pre vnútorný systém zabezpečovania kvality vysokoškolského vzdelávania nutné dodržiavať.

Cieľom súčasnej právnej úpravy vo vzťahu k pozastaveniu študijného programu je vytvárať tlak na vysokú školu, aby zosúladila študijný program so štandardmi pre príslušný študijný program čo najskôr (v priebehu plynúceho akademického roka), t. j. aby bolo možné študijný program ukončiť študentmi v poslednom roku štúdia a nedochádzalo tak k nedobrovoľnému „predĺženiu“ štandardnej dĺžky štúdia z dôvodu na strane príslušnej vysokej školy, resp. jej fakulty.

Navyše, zmena zákona č. 269/2018 Z. z. by nemala vytvárať možnosť poskytovania vysokoškolského vzdelania bez ohľadu na jeho kvalitu, a teda umožňovať ukončenie študijného programu a získanie príslušného akademického titulu bez získania zodpovedajúcej úrovne kompetencií v súlade s národným kvalifikačným rámcom. V praxi ide najmä o požiadavky vyplývajúce z  kvalifikačného rámca európskeho priestoru vysokoškolského vzdelávania.

Ak by bol poslanecký návrh zákona schválený, študenti by mohli na základe novej právnej úpravy dokončovať štúdium v študijných programoch, ktoré nie sú v súlade so štandardmi pre príslušný študijný program alebo v prechodnom období nespĺňajú požiadavky na získanie akreditácie, pričom ani nemajú predpoklady na ich splnenie.

Z uvedeného vyplýva, že ak sa umožní uskutočňovanie štátnych skúšok v  pozastavenom študijnom programe, existuje riziko, že jeho absolventi nedosiahnu kvalifikáciu potrebnú na ich budúce uplatnenie (získanie potrebnej kvalifikácie je predpokladom na výkon príslušných povolaní). Študent by tak získal akademický titul a doklad o vzdelaní, ktoré nespĺňajú požiadavky na získanie kvalifikácie na výkon príslušného povolania. Následkom môže byť oslabená dôvera verejnosti vo vzťahu ku kvalite poskytovaného vzdelávania nielen v Slovenskej republike, ale aj v medzinárodnom kontexte.

Poukazujeme aj na skutočnosť, že s ohľadom na uvedené nie je vylúčený vznik pochybností, či by bol vysokoškolský systém Slovenskej republiky naďalej zosúladený s požiadavkami Európskych štandardov a usmernení ESG 2015, a či by aj naďalej spĺňal požiadavky bolonského procesu. Toto by mohlo spôsobiť ohrozenie uznávania dosiahnutého vysokoškolského vzdelania na slovenských vysokých školách v zahraničí.

V medzirezortnom pripomienkovom konaní, ktoré sa konalo od 7. júna 2021 do 15. júna 2021 nebola uplatnená žiadna zásadná pripomienka subjektom podľa čl. 31 ods. 1 Legislatívnych pravidiel vlády.

**Záverom ministerstvo odporúča vláde Slovenskej republiky predložený návrh** poslancov Národnej rady Slovenskej republiky Jozefa Habánika a Dušana Jarjabka na vydanie zákona, ktorým sa mení zákon č. 269/2018 Z. z. o zabezpečovaní kvality vysokoškolského vzdelávania a o zmene a doplnení zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov, parlamentná tlač 503, **prerokovať a vziať na vedomie.**